Document ID: 32003R0963

Komisijas Regula (EK) Nr. 963/2003
(2003. gada 4. jūnijs),
ar kuru groza Regulu (EK) Nr. 445/2002, ar ko paredz sīki izstrādātus piemērošanas noteikumus Padomes Regulai (EK) Nr. 1257/1999 par Eiropas Lauksaimniecības virzības un garantiju fonda (ELVGF) atbalstu lauku attīstībai
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1999. gada 17. maija Regulu (EK) Nr. 1257/1999 par Eiropas Lauksaimniecības virzības un garantiju fonda (ELGVF) atbalstu lauku attīstībai un dažu regulu grozīšanu un atcelšanu [1], un jo īpaši tās 34., 45. un 50. pantu,
tā kā:
(1) Ņemot vērā pieredzi, kas gūta, piemērojot Komisijas Regulu (EK) Nr. 445/2002 [2], dalībvalstis un Komisija ir konstatējušas, ka jāvienkāršo daži minētās regulas noteikumi.
(2) Lai lauku attīstību programmu pārraudzība būtu elastīgāka, jāvienkāršo Regula (EK) Nr. 445/2002, jo īpaši attiecībā uz procedūru plānošanas dokumentu un orientējošās vispārējās finanšu tabulas grozīšanu.
(3) Konstatēts, ka dažkārt force majeure gadījumu paziņošanas un attiecīgo pierādījumu iesniegšanas termiņš var būt par īsu. Tāpēc jādod dalībvalstīm tiesības pagarināt šo termiņu.
(4) Kopš plānošanas perioda sākuma vienības standarta pašizmaksa bieži ir noteikta atsevišķiem ieguldījumiem, ko daļēji finansē saskaņā ar Regulas (EK) Nr. 1257/1999 30. panta 1. punkta pirmo, otro un sesto ievilkumu un saskaņā ar 31. pantu. Skaidrības labad un lai vienkāršotu minēto pasākumu vadību, jāparedz, ka no 2000. gada saņēmējus atbrīvo no prasības iesniegt rēķinus saskaņā ar Komisijas 2000. gada 28. jūlija Regulu (EK) Nr. 1685/2000, ar ko paredz sīki izstrādātus īstenošanas noteikumus Padomes Regulai (EK) Nr. 1260/1999 attiecībā uz izdevumu kompensējamību struktūrfondu līdzfinansētās darbībās [3]. Lai nodrošinātu efektīvu vadību, jāparedz arī nosacījumi, ar kādiem dalībvalstis var piemērot minētās standarta izmaksas.
(5) Lai atvieglotu lauku attīstības programmu finanšu vadību, jāmīkstina nosacījumi attiecībā uz pasākumu finansēšanas grozījumiem tā, lai vadības komitejas procedūra attiektos vienīgi uz būtiskiem grozījumiem programmu finansēšanā.
(6) Jāparedz iespēja neievērot ierobežojumus, kas attiecas uz plānošanas dokumentu grozījumu iesniegšanu Komisijai, ja šie grozījumi ir saistīti ar stihisku nelaimi vai citiem ārkārtas notikumiem, kuri būtiski ietekmē dalībvalsts plānošanu.
(7) Jāmaina 2. mērķa lauku attīstības plānošanas dokumentu un vienoto programmdokumentu grozīšanas procedūra, ja lauku attīstības pasākumus finansē ELVGF Garantiju nodaļa, kam nav vajadzīgs Komisijas apstiprinājums. Ar finansēm saistītie grozījumi ātri un efektīvi jāpaziņo Komisijai, un Komisijai ātri un efektīvi jāizskata pārējie grozījumi.
(8) Lai nodrošinātu efektīvu un regulāru pārraudzību, dalībvalstīm jādara Komisijai pieejami konsolidētie un atjauninātie plānošanas dokumenti elektroniskā veidā.
(9) Termiņam, kad jāiesniedz Regulas (EK) Nr. 1257/1999 48. panta 2. punktā paredzētie gada ziņojumi par padarīto, jābūt dienai, kas paredzēta saistībā ar daudzgadu palīdzību saskaņā ar Padomes 1999. gada 21. jūnija Regulu (EK) Nr. 1260/1999, ar kuru paredz vispārīgus noteikumus par struktūrfondiem [4], kurā grozījumi izdarīti ar Regulu (EK) Nr. 1447/2001 [5].
(10) Lai dalībvalstis varētu rīkoties elastīgāk attiecībā uz Kopienas ieguldījumu novērtējuma finansēšanā, attiecībā uz ex post novērtējumu jāatceļ obligātais līdzfinansēšanas apjoms.
(11) Lai nodrošinātu optimālas pārbaudes uz vietas saistībā ar saņēmēja izvēli un pārbaudes laiku un lai netiktu izdarītas nevajadzīgas pārbaudes, jāņem vērā, ka ieguldījumu pasākumus bieži īsteno vairākus gadus.
(12) Atbalsta shēmu tehniskie ierobežojumi attiecībā uz mežsaimniecības pasākumiem, izņemot lauksaimniecības zemes apmežošanu, padara nevajadzīgas sankcijas, kas paredzētas 30. un 31. pantā un 32. panta 1. punktā Komisijas 2001. gada 11. decembra Regulā (EK) Nr. 2419/2001, ar ko nosaka sīki izstrādātus noteikumus integrētās administrācijas un kontroles sistēmas piemērošanai konkrētām Kopienas atbalsta shēmām, kas izveidotas ar Padomes Regulu (EEK) Nr. 3508/92 [6], kurā grozījumi izdarīti ar Regulu (EK) Nr. 2550/2001 [7].
(13) Regulas (EK) Nr. 2419/2001 44. pantu, kas paredz izņēmumus attiecībā uz atbalsta samazināšanu un izslēgšanu no atbalsta saņēmēju loka, piemēro atbalstam, kuru piešķir, pamatojoties uz zemes platību vai dzīvnieku skaitu. Konsekvences labad šie izņēmumi ir jāattiecina uz pārējiem lauku attīstības pasākumiem.
(14) Regulas (EK) Nr. 1257/1999 48. panta 2. punktā paredzētajā gada ziņojumā jāiekļauj informācija par ietekmi, ko radījuši iepriekšējie papildu pasākumi, kas veikti saskaņā ar Padomes Regulu (EEK) Nr. 2078/92 [8], Padomes Regulu (EEK) Nr. 2079/92 [9] un Padomes Regulu (EEK) Nr. 2080/92 [10], ja šie pasākumi ir iekļauti finanšu plānošanā laikposmam no 2000. gada līdz 2006. gadam. Turklāt izdevumi, kas rodas saskaņā ar šiem pasākumiem, jāiekļauj informācijā, kura dalībvalstīm jāiesniedz katru gadu līdz 30. septembrim, kā paredzēts Regulas (EK) Nr. 445/2002 47. pantā. Ņemot vērā visu iepriekš minēto, jāsvītro prasības attiecībā uz finanšu uzraudzību, kas paredzēta Komisijas Regulas (EK) Nr. 746/96 [11] 17. pantā, Komisijas Regulas (EK) Nr. 1404/94 [12] 1. un 2. pantā un Komisijas Regulas (EK) Nr. 1054/94 [13] 1. un 2. pantā.
(15) Kļuvis skaidrs, ka programmu pārvaldību ir apgrūtinājusi prasība, ka Komisijai jāapstiprina dažu galveno elementu grozījumi atbalsta pasākumos, kas minēti Regulas (EK) Nr. 445/2002 II pielikumā. Tāpēc minētais pielikums jāgroza, lai lēmumu par šādiem grozījumiem varētu pieņemt dalībvalstis un paziņot to Komisijai.
(16) Tādēļ attiecīgi jāgroza Regula (EK) Nr. 445/2002.
(17) Šajā regulā paredzētie pasākumi ir saskaņā ar Lauksaimniecības struktūru un lauku attīstības komitejas atzinumu,
IR PIEŅĒMUSI ŠO REGULU.
1. pants
Regulu (EK) Nr. 445/2002 ar šo groza šādi.
1. Ar šādu teikumu papildina 33. panta 2. punktu:
"Minēto termiņu var pagarināt par 20 darba dienām, ciktāl šāda iespēja ir paredzēta plānošanas dokumentā."
2. Regulas II nodaļas 1. iedaļai pievieno šādu 39.a pantu:
"39.a pants
1. Dalībvalstis, kas piemēro vienības standarta pašizmaksu, nosakot atsevišķu mežsaimniecības ieguldījumu izmaksas saskaņā ar Regulas (EK) Nr. 1257/1999 30. panta 1. punktu un saskaņā ar 31. pantu, var atbrīvot saņēmējus no Regulas (EK) Nr. 1685/2000 pielikuma 1. normas 2. punktā paredzētās prasības par ieguldījumiem iesniegt kvitētus rēķinus vai grāmatvedības dokumentus ar līdzvērtīgu apliecinošu vērtību.
2. Izmaksas, kas minētas 1. punktā, var piemērot ar noteikumu, ka izpildīti šādi nosacījumi:
a) izmaksas aprēķina kompetentas valsts iestādes, pamatojoties uz objektīviem kritērijiem, kas ļauj noteikt atsevišķu darbību izmaksas, ņemot vērā īpašos vietējos apstākļus un nepieļaujot pārmērīgu kompensāciju;
b) daļēji finansētos ieguldījumus izdara laikā no dienas, kad iesniegts atbalsta pieteikums, līdz dienai, kad izmaksā šā atbalsta pēdējo maksājumu."
3. Regulas 44. pantu groza šādi:
a) minētā panta 2. punktu groza šādi:
i) tā b), c) un d) apakšpunktu aizstāj ar šādiem:
"b) atbalsta pasākumu galvenajiem elementiem, kas minēti II pielikumā;
c) Kopienas atbalsta kopējo summu un visām kopējām attaisnotajām izmaksām vai attaisnotajiem valsts izdevumiem, kas noteikti plānošanas dokumenta apstiprinājuma lēmumā;
d) plānošanas dokumentā ietvertajiem pasākumiem piešķirtā līdzekļu asignējuma sadalījumu, ja tas pārsniedz:
- 15 % no kopējām attaisnotajām attiecīgās programmas izmaksām visā plānošanas periodā - ja Kopienas ieguldījuma pamatā ir kopējās attaisnotās izmaksas,
- 20 % no kopējiem attaisnotajiem valsts izdevumiem par attiecīgo programmu visā plānošanas periodā - ja Kopienas ieguldījuma pamatā ir attaisnotie valsts izdevumi,
tos aprēķina, pamatojoties uz finanšu tabulu ar jaunākajiem grozījumiem, kas iekļauta pielikumā Komisijas lēmumam, ar ko apstiprina plānošanas dokumentu";
ii) tā e) apakšpunktu un otro daļu svītro;
b) minētā panta 3. punktu aizstāj ar šādu punktu:
"3. Grozījumus, kas minēti 2. punktā, kā vienotu priekšlikumu attiecībā uz katru programmu Komisijai iesniedz ne biežāk kā reizi kalendārā gada laikā.
Pirmo daļu nepiemēro, ja grozījumi ir jāizdara stihiskas nelaimes vai citu ārkārtas apstākļu dēļ, kas būtiski ietekmē dalībvalsts plānošanu";
c) minētā panta 4. punktu aizstāj ar šādu punktu:
"4. Ar finansēm saistītus grozījumus, uz ko neattiecas 2. punkta d) apakšpunkts, un II pielikuma B daļas 9. punkta 2. apakšpunkta pirmajā ievilkumā minētos Kopienas ieguldījuma likmes grozījumus iesniedz Komisijai kopā ar finanšu tabulu, kas grozīta saskaņā ar II pielikuma 8. punktu. Tie stājas spēkā dienā, kad Komisija tos saņem.
Pirmajā daļā minētie ar finansēm saistītie grozījumi pēc apkopošanas attiecībā uz kalendāro gadu nedrīkst pārsniegt 2. punkta d) apakšpunktā paredzēto robežu.";
d) minētā panta 5. punktā vārdus "vismaz divus mēnešus" aizstāj ar vārdiem "vismaz trīs mēnešus".
4. Regulas II nodaļas 2. iedaļai pievieno šādu 45.a pantu:
"45.a pants
Dalībvalstis dara Komisijai pieejamus konsolidētus plānošanas dokumentus elektroniskā veidā un tos atjaunina pēc katra grozījuma. Tās norāda Komisijai elektronisko adresi, kurā izlasāmi konsolidētie plānošanas dokumenti, un informē Komisiju katru reizi, kad tie tiek atjaunināti.
Turklāt dalībvalstis glabā savu plānošanas dokumentu visās iepriekšējās redakcijās."
5. Svītro 51. panta otrās daļas otro teikumu.
6. Regulas 53. panta 1. punktā vārdus "katra gada 30. aprīlim" aizstāj ar vārdiem "katra gada 30. jūnijam".
7. Regulas 61. panta otro daļu papildina ar šādu teikumu:
"Ieguldījumu atbalsta pasākumiem saskaņā ar Regulas (EK) Nr. 1257/1999 II sadaļas I, VII, VIII un IX nodaļu dalībvalstis var paredzēt, ka pārbaudes uz vietas attiecas vienīgi uz projektiem, kuri sasnieguši nobeiguma posmu."
8. Regulas 62. pantu aizstāj ar šādu pantu:
"62. pants
Platībatkarīgajiem maksājumiem piemēro Regulas (EK) Nr. 2419/2001 30. un 31. pantu un 32. panta 1. punktu. Šos noteikumus nepiemēro atbalstam mežsaimniecības pasākumiem, izņemot lauksaimniecības zemju apmežošanu.
Minētās regulas 36., 38. un 40. pantu piemēro atbalstam, ko maksā par lauksaimniecības dzīvniekiem."
9. Pievieno šādu 62.a pantu:
"62.a pants
1. Regulas (EK) Nr. 2419/2001 44. pantu piemēro atbalstam, ko piešķir visiem lauku attīstības pasākumiem.
2. Ja izdarīts nepamatots maksājums, lauku attīstības pasākuma atbalsta saņēmējam ir pienākums šo summu atmaksāt saskaņā ar Regulas (EEK) Nr. 2419/2001 49. pantu."
10. Regulas 65. panta 2. punktu aizstāj ar šādu:
"2. Regulas un lēmumus, kas atcelti ar Regulu (EK) Nr. 1750/1999, izņemot Komisijas Regulas (EK) Nr. 746/96 [14] 17. pantu, Komisijas Regulas (EK) Nr. 1404/94 [**] OV L 154, 21.6.1994., 8. lpp. 1. un 2. pantu un Komisijas Regulas (EK) Nr. 1054/9413 [***] OV L 115, 6.5.1994., 6. lpp. 1. un 2. pantu, turpina piemērot darbībām, ko Komisija apstiprinājusi līdz 2000. gada 1. janvārim saskaņā ar Regulas (EK) Nr. 1257/1999 55. panta 1. punktā minētajām regulām."
11. Regulas 66. pantam pievieno šādu daļu:
"Šīs regulas 39.a panta 1. punktu piemēro no 2000. gada 1. janvāra".
12. Regulas II pielikumu groza saskaņā ar šīs regulas pielikumu.
2. pants
Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī.
Šīs regulas 1. panta 3. punkta a) apakšpunktu un 12. punktu nepiemēro grozījumiem lauku attīstības plānošanas dokumentos un lauku attīstības pasākumos, ko finansē ELVGF Garantiju nodaļa un kas iekļauti vienotā programmdokumenta 2. mērķī, un ko Komisija saņēmusi līdz šīs regulas spēkā stāšanās dienai un par kuriem līdz minētajai dienai Komisija vēl nav pieņēmusi lēmumu.
Šī regula uzliek saistības kopumā un ir tieši piemērojama visās dalībvalstīs.
Briselē, 2003. gada 4. jūnijā

Labels: 15
19